寄劉伯聲
作者：張耒
朝代：宋

paragraphs: 別君幾何時，人事浩千萬。
身如張射侯，憂愁劇强箭。
崎嶇走窮縣，艱苦君未見。
未知菽水豐，已感霜露變。
羈孤寄窮海，親友誰弔唁。
析圖補冬裘，乞米煮朝飯。
無聊猶自思，援溺固誰願。
人生不終否，此語非我分。
英雄伏泥塗，暫晦久必現。
如予百不能，理自合貧賤。
豈當議隠顯，而有不遇歎。
但思竄山林，遠脫人世患。
有田足耕耘，有水足罩汕。
蕭然便終老，到死百不問。
平生泥佛祖，久已師壁觀。
况將無生禪，下視有爲幻。
吾子出羣材，千牛有餘刃。
行當脫塵埃，鳴佩侍清燕。
高卑各有得，願勿譏尺鷃。
不有行道人，誰當佐堯舜。
時哉勿自滯，功業在力勸。
握手不可期，此計吾行辨。